TCMCวางยุทธศาสตร์โต
พลิกโฉมบริหารงานนำโดยคนรุ่นใหม่ประเดิมซื้อขายพาร์ใหม่1.1บาทวันนี้
9 พ.ค. 2556

พลิกโฉมบริหารงานนำโดยคนรุ่นใหม่ประเดิมซื้อขายพาร์ใหม่1.1บาทวันนี้
พรมไทปิง เปลี่ยนยุคคนรุ่นใหม่ วางยุทธศาสตร์โตแข็งแรง ขยายธุรกิจ หาโอกาสในวิกฤตยุโรป
คุณหญิงศศิมา ศรีวิกรม์ ที่ปรึกษาและอดีตประธานกรรมการ บริษัท อุตสาหกรรมพรมไทย (TCMC) เปิดเผยว่า การลงจากตำแหน่งประธานกรรมการ TCMC เพื่อต้องการให้เปลี่ยนยุคคนรุ่นใหม่เข้ามาบริหารจัดการ โดยให้นายพิมล ศรีวิกรม์ ลูกชายคนโต เข้ามาบริหารงานแทน แต่จะคงให้คำปรึกษาช่วยเหลือเต็มที่ถึงแม้ไม่มีตำแหน่ง 
“ดิฉันสร้าง TCMC มาถึงวันนี้ 47 ปี ผ่านวิกฤตมากมาย แต่วัฒนธรรมขององค์กรนี้สามารถฝ่าฟันต่อสู้ได้ทุกครั้งด้วยความสามัคคี วันนี้เป็นการลงจากตำแหน่งที่ดิฉันภาคภูมิใจและสบายใจ ซึ่งเป็นปีที่บริษัทมีกำไรสูงสุด กลับมาจ่ายเงินปันผลได้ และเปลี่ยนมูลค่าหุ้นที่ตราไว้ (พาร์) 5.50 บาท เป็น 1.10 บาท ถึงจะไม่มีตำแหน่งใดๆ ดิฉันยินดีให้คำปรึกษาช่วยงานเต็มที่” คุณหญิงศศิมา กล่าว 
นายพิมล ศรีวิกรม์ ประธานกรรมการบริหาร TCMC กล่าวภายหลังรับตำแหน่ง ว่า มีความผูกพันกับ TCMC เคยทำงานตั้งแต่ปี 2535 ในตำแหน่งผู้จัดการฝ่ายการตลาดและกรรมการผู้จัดการ ก่อนจะให้มืออาชีพเข้ามาทำงานจนถึงปัจจุบันนี้ แม้ว่าครอบครัวศรีวิกรม์เป็นผู้ก่อตั้ง มั่นใจในการเติบโตอย่างแข็งแรงของพรมไทยฯ ที่สถานะการเงินดี หนี้น้อย พร้อมขยายธุรกิจต่อไปได้ ในไลน์ที่ใกล้เคียงกับธุรกิจเดิมของพรมไทปิง
นายชาลี จังวิจิตรกุล กรรมการผู้จัดการ กล่าวว่า บริษัทได้เปิดตลาดผ้าม่านในยุโรป ซึ่งยังมีกำลังซื้อ โดยร่วมมือกับบริษัททำผ้าม่านชื่อดังในปารีส ชื่อ Pirrefe เป็นปีที่ 2 นอกจากนั้นได้เจาะตลาดลูกค้าพรมเปอร์เซีย เสนอขายพรมไทปิง ซึ่งมีคุณภาพดีใกล้เคียงพรมเปอร์เซีย แต่ราคาต่ำกว่า ใช้เวลาทอไม่เกิน 2 เดือน ทั้งพรมและผ้าม่านมีอัตราการเติบโตที่ดี จากปีแรกไม่ถึง 30 ล้านบาท เพิ่มเป็น 60 ล้านบาทในช่วง 2 ปีแรก ขณะที่ยอดขายพรมในตะวันออกกลาง มีสัญญาณที่ดีแม้ว่า เดปปา จะขายหุ้นออกไปแล้ว ยังเป็นพันธมิตรที่ดีต่อกัน ซึ่งเดปปาเป็นบริษัทออกแบบตกแต่งชื่อดังรายใหญ่ของโลก
นายชาลี กล่าวว่า TCMC มีแผนขยายธุรกิจเพิ่มเติมจากพรม แต่ยังอยู่ในไลน์ใกล้เคียงพรม ขณะนี้ศึกษาเข้าลงทุนในบริษัทที่มีผู้ถือหุ้นน่าเชื่อถือได้ เป็นบริษัทขนาดใหญ่ที่มีผลประกอบการดี ใช้กระแสเงินสดของ TCMC เข้าลงทุน ตั้งเป้ายอดขายปี 2556 โตไม่ต่ำกว่า 10% หรือมียอดขาย 800 ล้านบาท
“ปัจจุบันพรมไทปิง ไม่ได้ผลิตและขายแค่พรมเท่านั้น แต่ได้ลงทุนเพิ่มเติมในสินค้าตัวอื่น เช่น ไม้ ไม้เทียม ผ้าม่าน วอลเปเปอร์ และยังมองหาไลน์ที่ใกล้เคียงกับธุรกิจพรม ไม่สามารถเปิดเผยได้ขณะนี้” นายชาลี กล่าว
ด้านราคาหุ้น TMCM ปรับตัวเพิ่มขึ้นต่อเนื่อง โดยวานนี้มีแรงซื้อเข้ามาหนาแน่น ราคาหุ้นปรับตัวเพิ่มขึ้นตลอดทั้งวัน และปรับตัวขึ้นไปสูงสุดใกล้ปิดตลาดที่ 23.50 บาท ก่อนจะอ่อนตัวเล็กน้อยมาปิด 23.20 บาท เพิ่มขึ้น 1.20 บาท มูลค่าซื้อขาย 80.07 ล้านบาท 
ทั้งนี้ หุ้น TCMC พาร์ 5.50 บาท ซึ่งวันที่ 9 พ.ค.นี้ จะแตกพาร์เหลือ 1.10 บาท ส่งผลให้จำนวนหุ้น 1 หุ้น เพิ่มขึ้นเป็น 5 หุ้น หรือซื้อขายที่ราคาใหม่ 4.64 บาท นักลงทุนจึงใช้เงินซื้อขายน้อยลง รวมทั้งทำให้หุ้นมีสภาพคล่องในการซื้อขายจากปริมาณหุ้นที่หมุนเวียนมากขึ้น
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) รายงานการได้มาซึ่งหุ้น TCMC ของกลุ่มศรีวิกรม์ ประกอบด้วย นายพิมล นางศศิมา นายวิกร และนายชัยยุทธ์ ศรีวิกรม์ นางทยา ทีปสุวรรณ รวมทั้งหมด 16.91% ซึ่งเป็นการได้รับจากมรดก ส่งผลให้กลุ่มบุคคลทั้ง 5 ถือหุ้น TCMC รวมกัน 32.32%